CELEX: 32019D0654
Language: el
Date: 2019-04-15 00:00:00
Title: Απόφαση (ΕΕ) 2019/654 του Συμβουλίου, της 15ης Απριλίου 2019, για την τροποποίηση του Πρωτοκόλλου αριθ. 5 περί του καταστατικού της Ευρωπαϊκής Τράπεζας Επενδύσεων

25.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 110/36
               
            
         ΑΠΟΦΑΣΗ (ΕΕ) 2019/654 ΤΟΥ ΣΥΜΒΟΥΛΙΟΥ
         της 15ης Απριλίου 2019
         για την τροποποίηση του Πρωτοκόλλου αριθ. 5 περί του καταστατικού της Ευρωπαϊκής Τράπεζας Επενδύσεων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 308,
         Έχοντας υπόψη το αίτημα της Ευρωπαϊκής Τράπεζας Επενδύσεων,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη του Ευρωπαϊκού Κοινοβουλίου (1),
         Έχοντας υπόψη τη γνώμη της Ευρωπαϊκής Επιτροπής (2),
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε στο Ευρωπαϊκό Συμβούλιο την πρόθεσή του να αποχωρήσει από την Ένωση δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα πάψουν να ισχύουν για το Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά την εν λόγω γνωστοποίηση, δηλαδή στις 30 Μαρτίου 2019, εκτός αν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την περίοδο αυτή.
                  
               
                     (2)
                  
                  
                     Σύμφωνα με το άρθρο 308 της Συνθήκης για τη λειτουργία της Ευρωπαϊκής Ένωσης, μέλη της Ευρωπαϊκής Τράπεζας Επενδύσεων («Τράπεζα») είναι τα κράτη μέλη.
                  
               
                     (3)
                  
                  
                     Με την αποχώρηση του Ηνωμένου Βασιλείου από την Ένωση θα λάβουν τέλος η συμμετοχή του Ηνωμένου Βασιλείου στην Τράπεζα και στο αναληφθέν κεφάλαιό της, το δικαίωμά του να ορίζει τακτικά και αναπληρωματικά μέλη του Διοικητικού Συμβουλίου, καθώς και η θητεία των τακτικών και των αναπληρωματικών μελών του Διοικητικού Συμβουλίου που έχουν οριστεί από το Ηνωμένο Βασίλειο.
                  
               
                     (4)
                  
                  
                     Για να διατηρηθεί το κεφάλαιο της Τράπεζας στο ίδιο ύψος απαιτείται να αυξηθεί το αναληφθέν από τα υπόλοιπα κράτη μέλη κεφάλαιο.
                  
               
                     (5)
                  
                  
                     Η αύξηση του αναληφθέντος από τα υπόλοιπα κράτη μέλη κεφαλαίου θα πρέπει να συνοδεύεται από περαιτέρω ενίσχυση της διακυβέρνησης της Τράπεζας.
                  
               
                     (6)
                  
                  
                     Τα καθήκοντα του Διοικητικού Συμβουλίου θα πρέπει να ενισχυθούν με την πρόβλεψη της δυνατότητας διορισμού επιπλέον αναπληρωματικών μελών, και θα πρέπει να αξιοποιούνται καλύτερα τα αναπληρωματικά μέλη του Συμβουλίου και οι εμπειρογνώμονες που δεν έχουν δικαίωμα ψήφου, ώστε να ενισχυθεί ο υποστηρικτικός ρόλος τους στη διαδικασία λήψης αποφάσεων του Διοικητικού Συμβουλίου, ιδίως όσον αφορά την ανάλυση των προτάσεων χρηματοδότησης.
                  
               
                     (7)
                  
                  
                     Η λήψη αποφάσεων με ειδική πλειοψηφία στο Διοικητικό Συμβούλιο και το Συμβούλιο των Διοικητών θα πρέπει να επεκταθεί σε τομείς κρίσιμης σημασίας, και ειδικότερα στην απόφαση για το επιχειρησιακό σχέδιο της Τράπεζας, στον διορισμό των μελών της Διευθύνουσας Επιτροπής και στην έγκριση του κανονισμού.
                  
               
                     (8)
                  
                  
                     Προκειμένου να αυξηθεί η αποτελεσματικότητα των μεταρρυθμίσεων που ορίζονται στην παρούσα απόφαση, η Τράπεζα θα πρέπει να αναλάβει περαιτέρω πρωτοβουλίες ώστε να εφαρμόζει, σύμφωνα με τις βέλτιστες τραπεζικές πρακτικές, τις αρχές των «τριών γραμμών άμυνας», σε όλα τα συναφή επίπεδα της Τράπεζας συμπεριλαμβανομένης της Διευθύνουσας Επιτροπής.
                  
               
                     (9)
                  
                  
                     Πέραν τούτου, και σύμφωνα με τις προσδοκίες των κρατών μελών, το ύψος της δανειοδότησης θα πρέπει να διατηρείται σε βιώσιμα επίπεδα και θα πρέπει να αναπτυχθεί περαιτέρω ένα πλαίσιο για τον προσδιορισμό του βιώσιμου ύψους δανειοδότησης, ενώ τα καθήκοντα της Ελεγκτικής Επιτροπής θα πρέπει να ενισχυθούν διασφαλίζοντας ότι η επιτροπή αυτή περιλαμβάνει μέλη με γνώση εποπτικών ζητημάτων. Συγκεκριμένα θα πρέπει να εξασφαλιστεί ότι η Ελεγκτική Επιτροπή περιλαμβάνει πάντοτε μέλη προερχόμενα από μια αρχή τραπεζικής εποπτείας τόσο εντός όσο και εκτός ευρωζώνης.
                  
               
                     (10)
                  
                  
                     Το καταστατικό της Ευρωπαϊκής Τράπεζας Επενδύσεων θα πρέπει συνεπώς να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το Πρωτόκολλο αριθ. 5 περί του καταστατικού της Ευρωπαϊκής Τράπεζας Επενδύσεων, το οποίο προσαρτάται στη Συνθήκη για τη λειτουργία της Ευρωπαϊκής Ένωσης, τροποποιείται ως εξής:
            
                        1)
                     
                     
                        το πρώτο εδάφιο του άρθρου 4 παράγραφος 1 τροποποιείται ως εξής:
                        
                                    α)
                                 
                                 
                                    το εισαγωγικό μέρος αντικαθίσταται από το ακόλουθο κείμενο:
                                    
                                       «1.   Η Τράπεζα έχει κεφάλαιο 204 089 132 500 EUR το οποίο αναλαμβάνεται από τα κράτη μέλη κατά τα ακόλουθα ποσά:»·
                                    
                                 
                              
                                    β)
                                 
                                 
                                    η παρακάτω σειρά στον κατάλογο διαγράφεται:
                                    
                                                «Ηνωμένο Βασίλειο
                                             
                                             
                                                39 195 022 000 ».
                                             
                                          
                              
                  
                        2)
                     
                     
                        στο άρθρο 7 παράγραφος 3, το στοιχείο η) αντικαθίσταται από το ακόλουθο κείμενο:
                        
                                    «η)
                                 
                                 
                                    εγκρίνει, αποφασίζοντας με ειδική πλειοψηφία, τον κανονισμό της Τράπεζας.».
                                 
                              
                  
                        3)
                     
                     
                        στο πρώτο εδάφιο του άρθρου 9 παράγραφος 1 προστίθεται η ακόλουθη φράση:
                        «Αποφασίζει, με ειδική πλειοψηφία, σχετικά με το επιχειρησιακό σχέδιο της Τράπεζας.».
                     
                  
                        4)
                     
                     
                        το άρθρο 9 η παράγραφος 2 τροποποιείται ως εξής:
                        
                                    α)
                                 
                                 
                                    Το πρώτο εδάφιο αντικαθίσταται από το ακόλουθο κείμενο:
                                    
                                       «2.   Το Διοικητικό Συμβούλιο αποτελείται από είκοσι οκτώ τακτικά και τριάντα ένα αναπληρωματικά μέλη, που ορίζονται σύμφωνα με την παρούσα παράγραφο.»·
                                    
                                 
                              
                                    β)
                                 
                                 
                                    Το τρίτο εδάφιο αντικαθίσταται από το ακόλουθο κείμενο:
                                    «Τα αναπληρωματικά μέλη διορίζονται για περίοδο πέντε ετών από το Συμβούλιο των Διοικητών ως εξής:
                                    
                                                —
                                             
                                             
                                                δύο αναπληρωματικά μέλη οριζόμενα από την Ομοσπονδιακή Δημοκρατία της Γερμανίας,
                                             
                                          
                                                —
                                             
                                             
                                                δύο αναπληρωματικά μέλη οριζόμενα από τη Γαλλική Δημοκρατία,
                                             
                                          
                                                —
                                             
                                             
                                                δύο αναπληρωματικά μέλη οριζόμενα από την Ιταλική Δημοκρατία,
                                             
                                          
                                                —
                                             
                                             
                                                δύο αναπληρωματικά μέλη οριζόμενα με κοινή συμφωνία από το Βασίλειο της Ισπανίας και την Πορτογαλική Δημοκρατία,
                                             
                                          
                                                —
                                             
                                             
                                                τρία αναπληρωματικά μέλη οριζόμενα με κοινή συμφωνία από το Βασίλειο του Βελγίου, το μεγάλο Δουκάτο του Λουξεμβούργου και το Βασίλειο των Κάτω Χωρών,
                                             
                                          
                                                —
                                             
                                             
                                                τέσσερα αναπληρωματικά μέλη οριζόμενα με κοινή συμφωνία από το Βασίλειο της Δανίας, την Ελληνική Δημοκρατία, την Ιρλανδία και τη Ρουμανία,
                                             
                                          
                                                —
                                             
                                             
                                                έξι αναπληρωματικά μέλη οριζόμενα με κοινή συμφωνία από τη Δημοκρατία της Εσθονίας, τη Δημοκρατία της Λετονίας, τη Δημοκρατία της Λιθουανίας, τη Δημοκρατία της Αυστρίας, τη Δημοκρατία της Φινλανδίας και το Βασίλειο της Σουηδίας,
                                             
                                          
                                                —
                                             
                                             
                                                εννέα αναπληρωματικά μέλη οριζόμενα με κοινή συμφωνία από τη Δημοκρατία της Βουλγαρίας, την Τσεχική Δημοκρατία, τη Δημοκρατία της Κροατίας, την Κυπριακή Δημοκρατία, τη Δημοκρατία της Ουγγαρίας, τη Δημοκρατία της Μάλτας, τη Δημοκρατία της Πολωνίας, τη Δημοκρατία της Σλοβενίας και τη Σλοβακική Δημοκρατία,
                                             
                                          
                                                —
                                             
                                             
                                                ένα αναπληρωματικό μέλος οριζόμενο από την Επιτροπή.».
                                             
                                          
                              
                  
                        5)
                     
                     
                        το πρώτο εδάφιο του άρθρου 11 παράγραφος 1 αντικαθίσταται από το ακόλουθο κείμενο:
                        
                           «1.   Η Διευθύνουσα Επιτροπή αποτελείται από έναν πρόεδρο και οκτώ αντιπροέδρους που διορίζονται για περίοδο έξι ετών από το Συμβούλιο των Διοικητών, το οποίο αποφασίζει με ειδική πλειοψηφία, ύστερα από πρόταση του Διοικητικού Συμβουλίου, που αποφασίζει με ειδική πλειοψηφία.».
                        
                     
                  
         
            Άρθρο 2
            
               1.   Η παρούσα απόφαση αρχίζει να ισχύει την επομένη της ημέρας κατά την οποία οι Συνθήκες παύουν να ισχύουν για το Ηνωμένο Βασίλειο.
            
            
               2.   Το άρθρο 1 παράγραφος 1 στοιχείο α) αρχίζει να ισχύει από την ημερομηνία που αναφέρεται στην παράγραφο 1 του παρόντος άρθρου, εκτός αν εκδοθεί απόφαση για την αύξηση του κεφαλαίου της Τράπεζας με ισχύ από την εν λόγω ημερομηνία ή πριν από αυτή την ημερομηνία.
            
         
         
            Λουξεμβούργο, 15 Απριλίου 2019.
            
               
                  Για το Συμβούλιο
               
               
                  Ο Πρόεδρος
               
               P. DAEA
            
         
         
            (1)  Γνώμη της 15ης Ιανουαρίου 2019 (δεν έχει ακόμη δημοσιευθεί στην Επίσημη Εφημερίδα).
         
            (2)  Γνώμη της 31ης Ιανουαρίου 2019 (δεν έχει ακόμη δημοσιευθεί στην Επίσημη Εφημερίδα).